تقييم المطعم: السلام عليكم لطول التقييم قسمت التقييم قسمين  
 السريع وبعده المفصل وينتهون بالخلاصه بالايجابيات والسلبيات 
  
 التقييم السريع 
  
 المطعم من الخارج لن يجذبك لتجربته بتاتاً، لكن الاطباق داخل المطعم ستشجعك لتكرار الزيارة, مثل طبق مرق الدجاج بالخضار الصيني و البرياني السادة و شربة المنتشو ، 
 للاسف اسعار مرتفعة قليلآ بالنسبة للاطباق المقدمة وتلاحض بكثرة في أطباق الماسالا. 
  
 التقييم المفصل: 
  
 المطعم اعتبره من المطاعم الغريبة الي مرت علي فهو من المطاعم الي ماتستهوي الشخص اذ مر من جمبه، خصوصآ ان الهيئة الخارجية للمكان تعطي انطباع سيئ وتحسسك إنك مريت من مطعم لايستحق الأهميه، لكن بعد ما صدفت الصدف دخلت المطعم وتغيرت نضرتي الأولى عن المطعم،  المكان نضيف ومرتب ويعطي احساس بالراحه بوجود طاقم عمل بشوش وخدوم جدآ. 
  
  
 القائمة: 
  
 القائمة تحوي على تسعين بالمية أطباق هندية والمتبقي اطباق صينية مثل اطباق الفخار والارز المقلي وتنتهي بالحلا الكلاسيكي الهندي مثل ايس كربم القلفي وحلا القلاب. 
  
  
 الطلبات الي طلبت مقسمة لزيارتين وتقييمي لها. 
  
 الزيارة الأولى: 
  
 بالبداية بدينا بشوربة المنتشو وشوربة الربيان الحارة الحامضة وتلاها برياني اللحم والدجاج  
 مع ماسالا بهنيدي(باميه) وماسالا لحم الضان وطبق السمك المشوي 
  
 شوربة المنتشو = شربة لاذعة الحرارة مع  الخضار وقطع الزنجبيل = الطعم كان رائع جدآ وقطع الزجبيل أضافة نكهه خاصة ومنعشه للطبق 
  
 شوربة الربيان الحارة الحامضة= الطعم كان على الإسم بمزيج من نكهة بحريه ممتازة 
  
 الماسالا بهنيدي= ماسلا الباميا= الباميا كانت مطبوخة بطريقة رائعة  والطعم كان مميز بنكهة غريبة، لكن بعد التبحيص والتفحيص أعتقد إنهم يضيفون اليانسون مع الطبق. 
  
 برياني اللحم مع برياني الدجاج= للأسف ماقدرت استمتع بالرز بسبب كبر حجم الدجاج واللحم لذا قررت اني اخذ سادة بالزيارة القادمه 
  
  
 ماسلا لحم الضان= للأسف كان الطعم خانس واللحم غضاريف اكثر من لحم 
  
 سمك فيليه مشوي= هالطبق كان مشوي بطريقه شرقية وليست هندية وكان مشوي بإمتياز والطعم كان رائع جدآ . 
  
 الزيارة الثانية: 
  
 المرة هاذي كان اكلنا خفيف جدآ وماطلبنا إلا طبق المرق الصيني بالدجاج والخضار وتلاه البرياني الساده وحلينا بايسكريم القلفي. 
  
 مرقة دجاج بالخضار= كانت ذا طابع صيني ريفي بطعم رائع جدآ، فالدجاج كان يذوب بالفم بطعم حامض حلو والغريب انه مزود بمعجون كريمي ماقدرت اكتشف هويته جتى الأن، لكن الطبق كان صيني بلمسة هندية خفيفه، وهذ الي اثار اهتمامي بشدة. 
  
 البرياني السادة = كان رائع وممتاز ومنكه  بورق الغار والهيل الي عطوه طابع شرقي رائع 
  
 ايسكريم القلفي =خلطة  ناتجة من غليان الحليب المكثف والعادي مع السكر والمكسرات مع شوي من الطحين = كانت تجربتي الأولى وبالبداية ما استصغته لكن بعد القظمة الثانيه حسيت بطعم زبدي مميز وغريب =اعجبني نوعآ ما 
  
  
 الخلاصة بالايجابيات 
 * مكان هادء ومرتب 
 * أطباق مميزه  
 *طاقم عمل بشوش وخدوم 
  
 الخلاصة بالسلبيات 
 * اسعار مرتفعة قليلآ نسبة للطبق المقدم 
 * فقدان النكهه اللاذعه من الفلفل 
 *الهيئة الخارجيه للمطعم تفتقد للجاذبية والترحيب